SKRIFTLIG FORESPØRGSEL P-2058/99

af Toine Manders (ELDR) til Kommissionen

(5. november 1999)

Om: Forslag til direktiv om beskyttelse af arbejdstagere, der kan blive udsat for fare hidrørende fra eksplosiv atmosfære signalgivningsskilt

Med nogen forundring har jeg bemærket det signalgivningsskilt, som foreslås i forbindelse med ovennævnte forslag til direktiv (KOM(95) 0310(1)).

Selvom jeg er klar over, at det på dette stadium ikke er muligt formelt at stille ændringsforslag, ønsker jeg dog at gøre Dem opmærksom på følgende:

- Jeg er af den opfattelse, at det nuværende forslag på signalgivningsskiltet om kun at benytte påskriften Ex, kan virke forvirrende for udenforstående.

- Begrebet Ex har mange betydninger og vil således ikke direkte af enhver sættes i forbindelse med eksplosionsfare.

- Det forekommer mig at være bedre og mere klart at udforme en skiltning, der både viser ordet Ex og et piktogram af en eksplosion.

Jeg ønsker derfor at anmode Kommissionen om hos de pågældende at undersøge, om anvendelsen af et skilt med påskriften Ex og et piktogram af en eksplosion ikke mere målrettet advarer folk mod eksplosionsfare.

På denne måde vil skiltet blive harmoniseret med signalgivningsskilte, som også anvendes i den internationale transport.

I forbindelse med ovenstående ønsker jeg at blive underrettet om, hvem De har rådspurgt, og/eller om De agter at ændre signalgivningsskiltet.

(1) EFT C 332 af 9.12.1995, s. 10.

Svar afgivet på Kommissionens vegne af Anna Diamantopoulou

(30. november 1999)

Forslaget til RÅDETS DIREKTIV om minimumsforskrifter til forbedring af sundhedsbeskyttelse og sikkerhed for arbejdstagere, der kan blive udsat for fare hidrørende fra eksplosiv atmosfære(1), indeholdt i bilag III en beskrivelse af et advarselsskilt med påtegnelsen EX.

Kommissionen havde foreslået denne påtegnelse under hensyntagen til de væsentlige krav til mærkning af materiel og sikringssystemer, der skal benyttes i eksplosionsfarlig atmosfære i henhold til bilag II, punkt 1.0.5 i Europa-Parlamentets og Rådets direktiv 94/9/EF af 23. marts 1994 om indbyrdes tilnærmelse af medlemsstaternes lovgivning om materiel og sikringssystemer til anvendelse i eksplosionsfarlig atmosfære(2).

I løbet af lovgivningsproceduren har Rådet og Parlamentet ændret dette advarselsskilt flere gange. Ikke mindst foreslog Parlamentet, at advarselsskiltet skulle være i overensstemmelse med ISO-modellen (Den Internationale Standardiseringsorganisation) for at undgå en kostbar ændring af alle de skilte, der findes overalt i Fællesskabet. Kommissionen accepterede Parlamentets ændringsforslag (se Kommissionens udtalelse afgivet i henhold til EF-traktatens artikel 251, stk. 2, litra c) om Parlamentets ændringsforslag til Rådets fælles holdning vedrørende Europa-Parlamentets og Rådets forslag til direktiv om minimumsforskrifter til forbedring af sundhedsbeskyttelse og sikkerhed for arbejdstagere, der kan blive udsat for fare hidrørende fra eksplosiv atmosfære(3), som også Rådet accepterede.

Kommissionen skal minde det ærede medlem om, at på nuværende tidspunkt i lovgivningsproceduren (forligsproceduren sluttede den 21. oktober 1999 Parlamentet vedtager formelt den fælles tekst på et senere møde) kan Kommissionen ikke stille forslag om nogen ændring af direktivforslaget.

(1) KOM(95) 310 endelig udg., ændret ved KOM(1999) 283 endelig udg.

(2) EFT L 100 af 19.4.1994.

(3) KOM(95) 310 endelig udg., ændret ved KOM(1999) 283 endelig udg.